ועדת הכלכלה, כנסת 16, פרוטוקול מספר 181, 2004-03-23 10:30

שלום שמחון: בוקר טוב, אני מבקש לפתוח את ישיבת הוועדה.

שלום שמחון: על סדר היום הצעת חוק הגבלת הפרסומת למוצרי טבק לעישון (תיקון – איסר מכירת מוצרי טבק לקטין), התשס"ד-2004 של חבר הכנסת איוב קרא.

שלום שמחון: הוועדה דנה בהצעת החוק הזאת גם בישיבה קודמת ובינתיים ביקשה חוות דעת מהמועצה לשלום הילד.

יפעת בויאר: אנחנו כבר השמענו את דעתנו בעניין הזה כמה וכמה פעמים.

יפעת בויאר: אני רוצה להגיד, אנחנו לא מתנגדים לחוק.

יפעת בויאר: אנחנו בוודאי לא בעד עישון מוצרי טבק על כל סוגיו על-ידי קטינים.

יפעת בויאר: אנחנו פשוט חוששים מאוד מיעילותו של החוק הזה.

יפעת בויאר: גם אם הוא יתקבל, אני מבקשת מהוועדה לא להסתפק בחוק אלא להמשיך בפעילויות שלטעמנו יש להן משמעות רבה יותר על מניעת עישון של קטינים, כמו פעולות הסברה, כמו הצעה שהוצעה כבר בפני הוועדה לחייב את חברות הסיגריות להקצות חלק מהרווחים שלהן לטובת הסברה למניעת עישון בקרב בני נוער.

שלום שמחון: את מציעה שאנחנו נוסיף אל תוך החוק הזה את מה שאת אומרת, או שאת מדברת על חוק חדש שאנחנו עוד לא יודעים עליו?

יפעת בויאר: אני לא מדברת על חוק חדש.

יפעת בויאר: או להכניס אל תוך החוק הזה או – פעולת הסברה זה לא דבר שצריך לקבוע בחוק.

יפעת בויאר: אנחנו חוששים מאוד שבחקיקתו של החוק תהיה מעין תחושה שעשינו די בנושא, ואין ספק שלא די בו.

שוש גן-נוי: אני משירותי בריאות כללית.

שוש גן-נוי: כדי להביא להפחתת ממדי העישון יש צורך בפעולות רבות ומורכבות, ולכן חתמו גם על אמנה שכוללת סעיפים שונים.

שוש גן-נוי: החוק הזה, לאיסור מכירת מוצרי טבק לקטינים, הוא חלק מאותו דבר.

שוש גן-נוי: כמובן אי אפשר להסתפק בדבר אחד.

שוש גן-נוי: נעשית הסברה אך כמובן צריך לעשות יותר.

שוש גן-נוי: צריך לעשות כל פעולה אפשרית.

שוש גן-נוי: אני רוצה להתייחס במאמר מוסגר להערה של חברות הטבק.

שוש גן-נוי: אפשר להעלות את המיסוי ולעשות כל מיני דברים אבל המקורות למימון פעולות יכולים לבוא רק מהקצאה של הממשלה.

שלום שמחון: למה מהממשלה ולא מחברות הטבק?

שוש גן-נוי: יש ניסיון בעולם עם כל מיני פעולות שחברות הטבק מנסות לעשות והוכח שהפעילויות האלה אינן אפקטיביות.

שוש גן-נוי: הן מצהירות שהן עושות פעולות מניעה אבל אין זה כך.

שוש גן-נוי: כגופי בריאות אנחנו מציעים שהכסף לפעילויות האלה יבוא מהממשלה.

שלום שמחון: על-פי ההיגיון הזה אז הייתי צריך להגיד שאם אתם רוצים לדאוג לכך שיהיו לכם פחות הוצאות על טיפולים בנזקי העישון אז אתם תקצו כסף, קופות-החולים יקצו כסף וכך אתם תחסכו לעצמכם הוצאות בעתיד.

שוש גן-נוי: ההקצאה היא באמצעות משרדי הממשלה.

שוש גן-נוי: יש מס כזה באוסטרליה ובארצות-הברית, הקצאה מהמיסוי על הטבק ממנו מפרישים לכל מיני פעולות.

נאוה ענבר: אני מנהלת מחלקת ההסברה באגודה למלחמה בסרטן.

נאוה ענבר: צודקת חברתי המלומדת מהמועצה לשלום הילד האומרת שאין די בחוק, צריך לעשות פעילויות הסברה, צריך לעשות עוד דברים.

נאוה ענבר: אבל היות ונתכנסנו כאן לשם דיון על החוק, והנוסח המוצע הוא אכן הנוסח שניתן יהיה להעביר אותו בצורה הטובה ביותר, המהירה ביותר והחלקה ביותר, אני חושבת שאנחנו צריכים לדבר על הנוסח המוצע שיש בו כמה יתרונות.

נאוה ענבר: יתרון אחד הוא שכולנו יודעים שעד היום חברות הטבק התמקדו מאוד בקהל היעד של צעירים מתחת לגיל 18.

נאוה ענבר: קבלת החוק הזה משמעה שלפחות דבר אחד מנענו, שהם יפסיקו להתמקד בקהל היעד הזה.

נאוה ענבר: אז נכון שצריך לעשות פעילויות הסברה ונכון שאולי צריך לחשוב על כל מיני דרכים לאכיפה אבל לפחות את הדבר הזה עשינו.

נאוה ענבר: אז בואו נגיד שסימנו "וי" על כך שחברות הטבק יפסיקו להתמקד בקהל היעד הזה.

נאוה ענבר: אגב, אנחנו יודעים שגיל ההתנסות הראשונה בסיגריה יורד.

נאוה ענבר: למקרה שמישהו לא עיין בדוח שר הבריאות על מצב העישון בישראל, גיל ההתנסות הראשונה בסיגריה עומד על 13 שנים ו-3 חודשים.

נאוה ענבר: אנחנו מצילים כאן ילדים מגיל 13 ו-3 חודשים ועד 18.

נאוה ענבר: אני חושבת שאם את זה עשינו אז דיינו באישור החוק הזה.

נאוה ענבר: דבר נוסף, קבלת החוק מקטינה את הנגישות של בני הנוער לכל הפיצוציות ולכל הקיוסקים לצורך רכישת סיגריות, בשל שתי סיבות.

נאוה ענבר: אחת, כי הם פשוט קצת יפחדו, ואם לא כולם יפחדו ואפילו אם רק רבע מהם יפחדו – גם בזה דיינו.

נאוה ענבר: ואם 50% מבעלי הפיצוציות יפחדו, אז גם בזה דיינו וגם פה עשינו דבר חשוב.

נאוה ענבר: מעבר לכול, גברת שוש גן-נוי הזכירה כאן את האמנה הבין-לאומית של ארגון הבריאות העולמי למלחמה בטבק, שחתמו עליה 192 מדינות ובכללן ישראל.

נאוה ענבר: סעיף 16 לאמנה קובע איסור מכירת סיגריות לקטינים.

נאוה ענבר: אז גם לגבי האמנה הבין-לאומית אנחנו יכולים לומר שמילאנו את התנאים על אף שנשארה עוד דרך עד שתאושר כל האמנה.

דן פרידמן: אני מייצג את חברת "דובק".

דן פרידמן: חברת "דובק" תומכת באיסור מכירת מוצרי טבק לקטינים.

אבי כהן: אני יכול לחזור על אותו משפט בשם חברת "גלוברנדס", יבואנית של סיגריות "קמל".

אבי כהן: אנחנו תומכים.

רינת גיל: אני ממשרד התיאום של "פיליפ מוריס סרביסז".

רינת גיל: אנחנו רוצים להביע את תמיכתנו בהצעת החוק הזאת.

קריאה: זה אולי מקלקל לכל מיני אנשים כל מיני תיאוריות אבל זאת עמדה אחידה שלנו מזה עשר שנים.

דור שטופר: אני מנהל שיווק בחברת "טובקו OTL".

דור שטופר: כמובן שאני מצטרף ומחזק את העמדה של שאר החברות.

דור שטופר: הייתי מוסיף, אנחנו לא רק מנסים להתייחס לתופעה הזאת ותומכים בהצעת החוק אלא אנחנו באים להציע עוד פעולות שמופיעות באמנה למניעת טבק, כמו להסתכל על מכירת סיגריות בודדות, דבר שמושך מאוד צעירים.

דור שטופר: אני מציע שתהיה התייחסות לעניין הזה.

נאוה ענבר: זה כבר חוק במדינת ישראל בפקודת הטבק של משרד האוצר.

דור שטופר: החוק אומר: "מכירה בחפיסות של עשרים".

דור שטופר: החוק לחלוטין לא מפריד, יש חפיסות של 30, של 25 ויש גם מכירה של סיגריות בודדות.

דור שטופר: אבל הסיגריה הבודדת מגיעה לילדים.

דור שטופר: אם רוצים, אפשר להדגיש איסור מכירה של סיגריה נפרדת לילדים, ואנחנו מאוד בעד החוק הזה.

דור שטופר: זה מוסדר באמנה וחבל שלא מאמצים את זה.

שלום שמחון: ככה אתם מרוויחים גם את האריזה.

דור שטופר: המדינה אגב מפסידה הרבה כסף, לא אנחנו מפסידים.

יאיר קורח: אני יושב-ראש התאחדות הסוחרים והעצמאיים בישראל.

יאיר קורח: אני תומך בהצעת החוק הזאת.

יאיר קורח: אבל נותרה עוד בעיה אחת שצריך לפתור, איך למנוע מילדים גישה למכונות האוטומטיות למכירת סיגריות ורכישה עצמאית.

יאיר קורח: ילד בן 15-16 יכול לקנות באוטומט מתי שהוא רוצה וכמה שהוא רוצה.

יאיר קורח: דבר שני, איך אנחנו נמנע שליחויות של ילדים קטנים שהולכים לקנות עבור ההורים שלהם?

יאיר קורח: דיברנו על הנושא הזה בחוק מקביל של איסור מכירת אלכוהול לקטינים.

יאיר קורח: חבר הוועדה הרב רביץ העלה מקרה נפוץ מאוד, לפחות בקרב הקהילה החרדית, שההורים שולחים את הילדים לקנות בקבוק יין לקידוש בשבת.

יאיר קורח: על-יד בקבוק היין יהיו גם סיגריות, לא לשבת, להזדמנויות אחרות.

יאיר קורח: איך אנחנו מונעים את הדברים האלה?

אתי בנדלר: איך זה נפתר שם?

יאיר קורח: זה עדיין לא נפתר.

יפעת בויאר: מונעים על-ידי החוק.

דורון מאירי: אני מ"דוידס מוצרי טבק".

דורון מאירי: אני רוצה להצטרף לחבריי מחברות מוצרי הטבק.

דורון מאירי: אנחנו כמובן תומכים באיסור מכירה של מוצרי טבק לקטינים.

שלום שמחון: אתה צריך להיות מודאג, חבר הכנסת קרא.

שלום שמחון: כנראה שהחוק טוב יותר מדי בשבילם.

יפעת בויאר: אולי שבאמת יביעו את התייחסותם להשתתפותם במסעות הסברה נגד העישון.

אתי בנדלר: לפני שנתחיל לקרוא את הצעת החוק, שיש בה שינויים כלשהם בהתאם להצעת משרד הבריאות והצעת משרד המשפטים לעומת הצעת החוק המקורית של חבר הכנסת איוב קרא, כיוון שאתה כתבת על השפעת החוק על ילדים אז אני צריכה להזכיר שאין אופציה לוועדה להחליט אם לדון בנושא או לא לדון בו אלא שכך קובע החוק לציון מידע בדבר השפעת חקיקה על זכויות הילד, התשס"ב-2002, שקובע בפירוש שכאשר מכינים הצעת חוק לקריאה ראשונה חייבת הוועדה לדון בנושא הזה, לתת את דעתה ולהתייחס לנושא בדברי ההסבר.

אתי בנדלר: בנוסח שקיבלתי ממשרד המשפטים, ושהיווה בסיס להצעת החוק שהכנתי לדיון בפני הוועדה, נאמר במפורש בדברי ההסבר – וכך גם העתקתי אותם לנוסח שנמצא כרגע בפני הוועדה: "הצעת החוק תתרום להבטחת עתיד בריא יותר לקטינים, ללא שישועבדו לעישון כבר בגיל צעיר, כשהם צעירים מדי מלקבל החלטה מודעת בדבר ההשלכות הגורליות שבהן כרוך העישון.

אתי בנדלר: " כך נאמר כאן.

אתי בנדלר: ברמה העקרונית דברי ההסבר האלה יוצאים מתוך הנחה שאכן הצעת החוק תגרום לכך שבני נוער לא יעשנו כי הסיגריות לא תהיינה זמינות והדבר כמובן יביא לעתיד בריא יותר.

אתי בנדלר: דא עקא שבמכתבה של המועצה הלאומית לשלום הילד נאמר, ואני מצטטת: "בבדיקה שערכנו בהתבסס על נתונים מסקר בין-לאומי נרחב שערך ארגון הבריאות העולמי, מצאנו כי אין כל קשר סטטיסטי – והמילים מודגשות – בין קיומו של איסור חוקי על מכירת סיגריות לקטינים לבין השכיחות של עישון סיגריות בקרב ילדים ובני נוער".

אתי בנדלר: ובהמשך הם מציינים ש"הדבר לא ישפיע על היקף המכירות", ועוד נאמר בפסקה הבאה – ואני לא יודעת אם זה מבוסס על נתונים או על הערכות של פסיכולוגים – כי "יתכן וקיומו של חוק שאיננו נאכף הוא מצב גרוע בהרבה יותר מאי קיומו של חוק".

שלום שמחון: אנחנו ניאלץ לעשות הפסקה של כמה דקות.

שלום שמחון: (הישיבה הופסקה בין 10:50-10:54)

אתי בנדלר: לפני ההפסקה התייחסתי לצורך לדון בפער הגדול בין הנתונים שהוצגו במכתב של המועצה הלאומית לשלום הילד, שאומרים אמנם שהם לא מתנגדים לחוק אבל הוסיפו שלדעתם הוא לא יגרום לתועלת, ואולי אפילו יש בו מן השלילה, לבין העמדה הלכאורית של משרד הבריאות, שחושב שהחוק הזה יתרום לצמצום ממדי העישון בקרב ילדים.

אתי בנדלר: אני רוצה להזכיר שהחוק לציון מידע בדבר השפעת חקיקה על זכויות הילד, שהזכרתי אותו קודם, קובע בסעיף 3(2) שבו, בין היתר, כשהסעיף הזה מתייחס לדברי ההסבר להצעת חוק, ש"יש לכלול בהם גם את הנתונים והמידע ששימשו לקביעת האמור בפסקה (1), אם ישנם".

אתי בנדלר: דהיינו, אם באמת יש נתונים כלשהם ומידע שמבססים את ההערכה בדבר השפעת הצעת החוק על זכויות ילדים אז מן הראוי לבסס גם את הדברים האלה במסגרת דברי ההסבר של הצעת החוק.

אתי בנדלר: לכן אני מבקשת שתהיה התייחסות, גם של המועצה לשלום הילד וגם של משרד הבריאות, כדי לאפשר את ביסוס הדברים.

שלום שמחון: אני חושב שאי אפשר להתעלם מחוות הדעת של המועצה לשלום הילד ואנחנו נצטרך לשלב אותה בדברי ההסבר לחוק.

שלום שמחון: אבל לצד זה אנחנו נאמר גם שהחוק הזה הוא חלק ממכלול שלם של פעילויות שהכנסת נותנת עליהן את דעתה מתוך כוונה לצמצם ככל האפשר את העישון.

שלום שמחון: אני אומר את זה כמעשן, זה ממש לא רלוונטי.

שלום שמחון: אנחנו משתדלים לעשות כאן סדרה שלמה של פעולות בכוונה לצמצם את תופעת העישון בכלל, ואצל בני נוער בפרט.

שלום שמחון: אנחנו נביא את שני האלמנטים האלה לידי ביטוי בדברי ההסבר לחוק, לדעתי זה מה שצריך לעשות.

ענת אסיף: הייתי מציעה כמוך לשלב את שתי העמדות בדברי ההסבר, וגם להגיד שבשונה מהצעות החוק הקלסיות, חוק השפעת החקיקה על זכויות ילדים, שדיבר על נתונים, מה שעמד מול עיניו זה למשל נתונים כמו בחוק התקציב, שאפשר ממש ללכת ולספור כמה ילדים נפגעים ולכמת את הפגיעה.

ענת אסיף: בהצעת החוק הזאת, כשאנחנו לא ממש יודעים איך זה הולך להשפיע, אני חושבת שלא צריך להתחיל להעמיס על דברי ההסבר סטטיסטיקות מחוץ-לארץ ולהסתמך על זה כנתונים.

ענת אסיף: צריך להביא את העמדות לכאן ולכאן.

אתי בנדלר: אבל משיש עמדות המבוססות על נתונים, אני חושבת שמן הראוי לציין אותן.

אילנה מישר: הייתי רוצה להתבסס על האמנה של ארגון הבריאות העולמי שאומצה על-ידי 192 מדינות, ושבה היה ויכוח סוער על כל מילה ומילה.

אילנה מישר: האמנה כוללת הוראות חובה לצורך אישור האמנה וביניהן ההוראה על איסור מכירת סיגריות לקטינים, וזה מתבסס על ניסיון שקיים בכל העולם.

אילנה מישר: ארגון הבריאות העולמי כנראה בכל זאת חושב שזה עשוי להשפיע ולתרום לבריאות הקטינים.

נאוה ענבר: המכתב של המועצה לשלום הילד, שכבודו במקומו מונח, מסתמך על נתונים של ארגון הבריאות העולמי.

נאוה ענבר: אגב, כל אחד יכול להיכנס לאתר האינטרנט שלהם ולקרוא את זה.

נאוה ענבר: רק פספסו כאן מילה אחת, את המילה "רק".

נאוה ענבר: כל המחקרים שארגון הבריאות העולמי סקר – ואני קראתי תקצירים של כמעט כולם בשבוע האחרון – מדברים על העובדה שלא רק החוק הוא שיתרום להורדת שיעורי העישון.

נאוה ענבר: זאת אומרת, כולם בעצם מעודדים חקיקה, אכיפה, הסברה, חינוך וכדומה.

שלום שמחון: המועצה לשלום הילד מנסה למקסם את הפעולות שייעשו.

נאוה ענבר: יתרה מכך, כולם מדברים על העובדה שמדובר בחוק חדש יחסית, אז ללכת ולהסתמך על סטטיסטיקה של 2-3 שנים זה קצת חובבני.

נאוה ענבר: גם האמנה התייחסה לנושא זכויות הילד והיא קובעת שהמועצה הכללית של האו"ם מכירה ב"זכותם של ילדים ליהנות מבריאות גופנית ונפשית טובה ככל האפשר".

נאוה ענבר: יכול להיות שהפתרון כאן הוא להכניס איזה מילה זהירה, שהצעת החוק "עשויה לתרום" ולא להבטיח במאה אחוז שהיא תתרום.

נעה בן-אריה: אני ממרכז השלטון המקומי.

נעה בן-אריה: אני אהיה מאוד לא פופולרית ואומר שאמנם במהות יש חשיבות גדולה מאוד להטמעה של המידע על נזקי העישון כבר מגיל צעיר.

נעה בן-אריה: יחד עם זה, כמו שאני קוראת את הצעת החוק, נראה לי שבסופו של יום היא תהפוך לחוק שהוא אות מתה בספר החוקים.

נעה בן-אריה: אני לא רואה כיצד ניתן להפעיל כאן מנגנוני אכיפה שיפעלו כמו שצריך כדי להפעיל את החוק הזה ולהביא ליישומו בשטח.

נעה בן-אריה: אני לא רואה כיצד ניתן לפקח על זה.

נעה בן-אריה: אני לא רואה שבהצעת החוק הזאת ניתנה הדעת לאלטרנטיבות ולאופציות האחרות שנותרו לילדים לקנות סיגריות או מוצרי טבק אחרים, למשל ממכונות לממכר סיגריות.

שלום שמחון: לדעתך החוק הזה מיותר?

נעה בן-אריה: לכן אני חושבת שאין טעם לחוקק אותו מכיוון שהוא לא יאכף.

נעה בן-אריה: אני רואה את חוק הגבלת העישון במקומות ציבוריים, כיצד יש קושי לאכוף אותו, וחוק איסור קעקוע בקטין שאנחנו חוקקנו כאן בשנה שעברה, שבפועל לא נאכף.

נעה בן-אריה: רבותי, חבל לחוקק חוקים סתם כשהפיקוח והאכיפה שלהם בשטח לא מתבצעים.

נעה בן-אריה: זה מיותר.

שלום שמחון: תודה.

שלום שמחון: הדברים שלך נאמרו ונרשמו בפרוטוקול.

שלום שמחון: אנחנו רוצים לעבור לקרוא את הצעת החוק.

איוב קרא: "הצעת חוק של חברי הכנסת מטעם ועדת הכלכלה הצעת חוק הגבלת הפרסומת למוצרי טבק לעישון (תיקון – איסור מכירת מוצרי טבק לקטין), התשס"ד-2004 סעיף 1 – שינוי שם בחוק הגבלת הפרסומת למוצרי טבק לעישון, התשמ"ג-1983 (להלן – החוקר העיקרי), בשמו, במקום "הגבלת הפרסומת למוצרי טבק לעישון" יבוא "הגבלת הפרסומת והשיווק של מוצרי טבק".

שלום שמחון: אם אין התייחסויות אנחנו ממשיכים הלאה.

איוב קרא: סעיף 2 – תיקון סעיף 1 "בסעיף 1 לחוק העיקרי, בהגדרת "מוצרי טבק", אחרי "לעישון" יבוא: "להרחה, ללעיסה או למציצה", ואחרי "סיגרלות" יבוא: "טבק לנרגילה".

אתי בנדלר: התוספת הזאת מחייבת התייחסות כי נדמה לי שהיא לא היתה כלולה בנוסח המקורי של הצעת החוק והיא מופיעה כאן לראשונה.

אתי בנדלר: זאת הצעת משרד הבריאות להרחיב את תחולת החוק.

אתי בנדלר: משנים את הגדרת "מוצרי טבק" כך שכל הוראות החוק מכל סוג ומין שהוא, לא רק לגבי שיווק סיגריות לקטינים, יחולו על הסוגים האלה של מוצרי טבק.

שלום שמחון: ביום שישי ב"יומן" של ערוץ 1 היתה כתבה על מועדונים לעישון נרגילות.

שלום שמחון: האם זה אומר שעכשיו צעירים לא יוכלו להיות שם?

נאוה ענבר: נרגילה מופיעה בתפריט, זה עולה בין 20-30 שקל לכמה שעות.

שלום שמחון: זה אומר שצעירים לא יוכלו להיכנס לשם?

נאוה ענבר: לא, הם יוכלו להיכנס אבל כמו שאסור למכור להם וודקה אז אסור יהיה למכור להם נרגילה לכמה שעות.

אתי בנדלר: אם כך, ההגדרה בחוק של "מוצרי טבק", בהתאם למוצע, תהיה: "בחוק זה, 'מוצרי טבק' – טבק בכל צורה שהיא הנועד לעישון, להרחה, ללעיסה או למציצה".

אתי בנדלר: אגב, אינני יודעת מה נכלל בסוגים האלה כי אינני יודעת אילו סוגי טבק יש רק להרחה, ללעיסה או למציצה.

אתי בנדלר: כיוון שהוועדה מבקשת לתקן את החוק בהתאם אני חושבת שעליה להבין במה מדובר.

אתי בנדלר: מה עם גת למשל?

אילנה מישר: גת זה לא טבק.

אתי בנדלר: אני לא יודעת מה נכלל בזה.

ענת שבתאי: כל מה שהבסיס שלו הוא צמח טבק.

אתי בנדלר: מכיוון שמשרד הבריאות הוא שמציע את התיקון, אני חושבת שהוועדה זכאית לפחות לקצת דברי הסבר על העניין הזה.

אתי בנדלר: ואז זה יהיה: "לרבות סיגריות, סיגרים, סיגרלות, טבק לנרגילה וטבק למקטרת".

אתי בנדלר: אני מציעה שמשרד הבריאות יגיד כמה מילים על השינוי המוצע.

אילנה מישר: כשהחוק נחקק ב-1983 השימוש הכמעט בלעדי בטבק היה לעישון.

אילנה מישר: מאז התפתח בעולם, וגם מעט בארץ, שימוש בעלי טבק – ולא מדובר על עלי גת או על שום עלים אחרים – שלועסים אותם והם גורמים לסרטן בחלל הפה, ויש גם סוג של טבק שמשמש להרחה.

אילנה מישר: אנחנו הצענו לתקן את ההגדרה כאן, גם כן בהתאם לאמנה הבין-לאומית שמגדירה את מוצרי הטבק, ולכלול את סוגי הטבק האחרים האלה.

אתי בנדלר: הם נמכרים בארץ באופן נפרד, למשל טבק רק להרחה או רק ללעיסה או רק למציצה?

אילנה מישר: כך אני שמעתי, אמנם לא עשינו בדיקה בשוק.

אילנה מישר: למעשה מבחינת השקפת העולם שלנו, אם זה לא קיים בארץ אז זה לא קיים אבל אם הוא קיים בשוליים, ואפילו אם היום הוא לא קיים בכלל אבל אם אנחנו מתארגנים לקראת אישור האמנה אז נסדיר את הנושא.

אילנה מישר: אם זה יגיע לכאן מחוץ-לארץ כמו אופנות אחרות אז כבר יהיו הגבלות על המכירה של אותם מוצרים לקטינים, והגבלות על פרסומת שחלות על כל מוצרי הטבק.

שלום שמחון: אבל אם אתם לא יודעים שזה קיים בארץ, למה אתם רוצים להחיל את זה כעת?

אילנה מישר: משום שהמדינה חתמה על האמנה.

אילנה מישר: אנחנו הולכים לאשרר אותה וצריכים להסדיר את תיקוני החקיקה.

אילנה מישר: זה עניין טכני יותר.

שלום שמחון: מקדימים תרופה למכה?

ענת אייזיק: בעניין הזה בצפון אירופה הצעירים הפסיקו כמעט לעשן ועכשיו הם לועסים טבק, ומתגלים יותר מקרים של סרטן בחלל הפה.

ענת אייזיק: לכן כדאי לנו בהחלט להתכונן לתופעה הזאת.

שלום שמחון: סעיף 2 מאושר.

איוב קרא: סעיף 3 – הוספת סעיף 8א "אחרי סעיף 8 לחוק העיקרי יבוא: "8א.

איוב קרא: איסור מכירה לקטין (א) לא ימכור אדם מוצר טבק לקטין; העובר על הוראה זו, דינו – קנס כאמור בסעיף 61(א)(1) לחוק העונשין, התשל"ז-1977.

איוב קרא: (ב) בעל עסק או מי שעובד בעסק רשאי לדרוש מאדם המבקש שיספקו לו מוצר טבק, שיציג לו תעודה בה ניתן לוודא את גילו.

איוב קרא: (ג) בעל עסק שבו מוכרים מוצרי טבק יציג במקום בולט בעסקו, בצורה שיקבע שר הבריאות, הודעה המפרטת את הוראות סעיפים קטנים (א) ו-(ב).

איוב קרא: (ד) מי שלא קיים הוראות סעיף קטן (ג) רואים אותו כמי שלא קיים תנאי מתנאי רשיון שניתן לו לפי חוק רישוי עסקים, התשכ"ח-1968, והוראות החוק האמור יחולו עליו.

איוב קרא: " "

שלום שמחון: יש הערות?

שוש גן-נוי: בעניין הקנסות אולי כדאי להוסיף שמי שחוזר על העבירה יותר מפעם אחת הקנסות שיוטלו עליו יגדלו בהתאם.

נאוה ענבר: כפל קנס לעבירה שנייה.

ענת אסיף: משרד המשפטים באופן עקבי מתנגד לשיטת החקיקה הזאת בחקיקה הפלילית.

ענת אסיף: אם זה קיים בחוקים אחרים אז זה נעשה בהתנגדות של הממשלה.

ענת אסיף: התפיסה היא שכל עבירה נבחנת לעצמה, כשצריך לזכור שהענישה היא ענישת מקסימום ויש להניח שמי שיתפסו אותו בפעם הראשונה מוכר לא יקבל את מלוא הקנס שבסעיף 61(א)(1) – 12,900 שקלים, וכשהוא יחזור על העבירה שוב ושוב אז בית-המשפט יתחשב בזה ויחמיר את הקנס.

ענת אסיף: פרט לכך שיכול להיות שהקנסות האלה יהפכו, כדי להקל על האכיפה, לעבירות מנהליות ואז בוודאי שאי אפשר לעשות מין רישומים כאלה: פעם שנייה, פעם שלישית.

ענת אסיף: זה לא שיטה שמתאימה לתפיסה הפלילית שלנו.

שלום שמחון: משרד הבריאות, הבנתי שאושרה הצעת חוק ממשלתית דומה.

אילנה מישר: היא אושרה על-ידי הממשלה אבל עדיין לא עברה קריאה ראשונה.

ענת אסיף: הן יבואו ביחד לקראת קריאה שנייה ושלישית.

איוב קרא: סוכם אתי שהן יבואו ביחד.

אתי בנדלר: היא פחות או יותר חופפת את הנוסח הזה?

ענת אסיף: היא זהה.

שלום שמחון: אנחנו נצביע על הצעת החוק לקריאה ראשונה.

שלום שמחון: הצבעה על הצעת חוק הגבלת הפרסומת למוצרי טבק לעישון (תיקון – איסור מכירת מוצרי טבק לקטין), התשס"ד-2004 בעד – 2 אין מתנגדים אין נמנעים הצעת החוק נתקבלה.

שלום שמחון: באופן עקרוני אישרנו את הצעת החוק לקריאה ראשונה.

שלום שמחון: אין כאן נציג של משרד האוצר אבל נבקש מהאוצר להעביר לנו תוך שבועיים את דעתו האם לחוק הזה יש עלות תקציבית.

ענת אסיף: אתם רוצים שאני אזכיר כעת את עניין המכונות האוטומטיות לממכר סיגריות?

איוב קרא: נדון בהסתייגויות בהכנה לקריאה השנייה והשלישית.

אתי בנדלר: זה לא קשור להסתייגויות.

אתי בנדלר: היא מדברת על השאלה שעלתה כאן, מה עם המכונות האוטומטיות לממכר סיגריות.

ענת אסיף: אני רוצה להתייחס למכונות האוטומטיות, רק בגלל שנשאלה שאלה, כדי שלא ייצא כאילו לא התייחסנו לנושא.

ענת אסיף: הצעת החוק כפי שהיא כתובה כרגע אמנם לא חלה על מכונות אוטומטיות, וקטין שיקנה סיגריות ממכונה אוטומטית לא יעבור על החוק.

שלום שמחון: כלומר, באופן עקרוני ליד הפיצוציה אפשר לשים עכשיו מכונה למכירת סיגריות?

ענת אסיף: באופן עקרוני כן.

יאיר רוקח: זה מה שיקרה, גם במכולות וגם בפיצוציות.

ענת אסיף: אני ביקשתי להסביר לא כדי לפתוח פה את הדיון כי הרי עשינו על זה כמה דיונים.

שלום שמחון: הדיון לא פתוח.

שלום שמחון: אנחנו גמרנו את הדיון ועכשיו זה מעין בונוס.

ענת אסיף: ההצעה לא מתייחסת לזה וכל מי שכתב את הנוסח מודע לכך שיש כאן פתח.

ענת אסיף: אנחנו הצענו שמשרד הבריאות יקבע בתקנות רשימה של מקומות, או יאשר מראש איפה מציבים מכונות אוטומטיות כדי להגביל במידה כלשהי נגישות של קטינים.

ענת אסיף: אני חייבת לומר שאנחנו מודעים לכך שזה לא סוגר את הפתח.

אתי בנדלר: קראתי ליושב-ראש את סעיף 7ב לחוק הגבלת הפרסומת למוצרי טבק לעישון, התשמ"ג-1983.

אתי בנדלר: בשנת התשס"ד טיפלה ועדת הכלכלה בתיקון לחוק הזה והוסף סעיף 7ב רבא הקובע "לא יציב אדם מכונה למכירת מוצרי טבק אלא במקום שקבע שר הבריאות באישור ועדת הכלכלה של הכנסת".

אתי בנדלר: אנחנו ממתינים מאז לתקנות בעניין.

אילנה מישר: זה תיקון חדש יחסית לחוק.

אילנה מישר: יש לנו הצעה לתקנות.

אילנה מישר: ישבנו עם איגוד לשכות המסחר ואנחנו מקדמים את התקנות.

איוב קרא: קודם כול, אני רוצה להודות ליושב-ראש הוועדה שסיים את הכנת החוק לקריאה ראשונה.

איוב קרא: מרוב שאני לחוץ לסיים את החוק הזה אולי לחצתי את הוועדה עד כדי כך שאפילו הטחתי מילים לא לעניין בצוות הוועדה, במיוחד במנהלת הוועדה גברת לאה ורון, ואני מצטער על כך.

איוב קרא: מרוב הדאגה שלי לקטינים, לילדים, והחשיבות שאני רואה בתיקון המצב הזה, היה חשוב לי לגמור את החוק הזה מהר ככל האפשר.

איוב קרא: אני פתוח להצעות יעילות שיביאו את החוק למצב נכון ככל היותר בראייה ציבורית כוללת לקראת הקריאה השנייה והשלישית.

איוב קרא: אני אשמח לשמוע הערות לכל דבר שיכול להביא לאווירה טובה סביב החוק הזה.

איוב קרא: אני מבקש שנושא התקנות על מכונות אוטומטיות למכירת סיגריות יעוגן כי זה חשוב לנו מאוד.

איוב קרא: תמצאו דרך לעשות את זה.

איוב קרא: בדיונים לקראת הקריאה השנייה והשלישית יש אפשרות להסתייגויות שונות ואני פתוח ומוכן לשמוע כל הסתייגות לחוק כדי להביא לקונצנזוס מרבי סביב החוק הזה.

איוב קרא: אני רוצה להודות לך, אדוני היושב-ראש, ולהודות לכל אלה שבאו וסייעו בהעברת החוק הזה.

שלום שמחון: תודה רבה.

שלום שמחון: הישיבה נעולה.